བྲག་དམར་དགོན།

མཚན་རྒྱས་པར། བླ་བྲང་བྲག་དམར་དགོན་ཞེས་ཞུ། གཙང་སྦྲ་དགོན་ནས་སྤྱི་ལེ་བཞི་ལྔ་ཙམ་འཁོར་ལམ་སྤྱིར་བཏང་བ་བརྒྱུད་སོང་ན་ས་ཕུད་སྒང་དུ་སླེབས། དེ་ནས་གངས་རོ་གྲོང་བར་སྤྱི་ལེ་ ༡༧ཙམ་སོང་ན་བྲག་དམར་དགོན་དུ་སླེབས་པ་ཡིན། བྲག་དམར་ཞེས་པ་ནི་དགོན་དེ་ཆགས་ཡུལ་གྱི་བྲག་རིའི་ཁ་དོག་དམར་པོ་ཡིན་པས་བྲག་དམར་ཞེས་ཞུ། ཡང་གནས་དེར་གངས་རོའང་ཟེར་ཞིང་གངས་རོ་ཞེས་པ་ནི། “གངས་རུ་མྱང་རུ་ཉིང་རུ་གསུམ། ཨ་ཁུ་འབྲོག་པའི་ཕ་གཞིས་ཡིན་”ཞེས་ཟེར་བས་གངས་རུ་ཞེས་པ་ནས་རིམ་བཞིན་གངས་རོ་ཞེས་པར་སྒྲ་འགྱུར་ཞེས་ཀྱང་ཟེར། དགོན་དེ་ནི་ཐོག་མར་རྭ་ལོ་ཆོས་སྐྱབས་དང་། རྭ་ལོ་ཡེ་ཤེས་སེང་གེ རྭ་ལོ་མཐུ་སྟོབས་དབང་ཕྱུག རྭ་ལོ་རྟོགས་ལྡན་རྡོ་རྗེ་བཅས་རྭ་ལོ་བཞི་ཡི་ཡ་གྱལ་རྭ་ལོ་རྟོགས་ལྡན་རྡོ་རྗེ་ཐོག་མར་གནས་རྙིང་གྲ་ཤིང་འཚེར་མ་ཞེས་པར་བཞུགས་ཞག་མཛད། དེ་ནས་བླ་བྲང་ཆོས་ལུང་། དེ་ནས་གངས་རོ་བླ་བྲང་བྲག་དམར་བཅས་སོ་སོར་བཞུགས་ཞག་མཛད་རྗེས་རྫ་འཕྲང་ཞེས་པ་ནས་ནོར་གཏེར་བཞེས་པའི་བདག་རྐྱེན་དུ་གཞིས་ཀ་ཁ་ཤས་ཤིག་ཕུལ་བའི་ནང་ཚན་བྲག་དམར་དུ་དགུན་གནས་དང་། ཆུ་ཕ་རིའི་རི་ཆུང་པོ་ཏོག་ཅེས་པར་དབྱར་ས་མཛད་དེ་དེར་གསོ་རིག་གི་མཛད་པ་རྒྱ་ཆེར་སྤེལ་གནང་མཛད། སྔོན་བྲག་དམར་གྱི་གནས་དེར་གོང་འོག་བར་གསུམ་ཡོད་པ་ལས་འོག་ཏུ་བཀའ་འགྱུར་ལྷ་ཁང་ཀ་བཞིའི་གཙང་ཁང་སྦུག་མ་ཨོ་རྒྱན་ལྷ་ཁང་ནང་ཨོ་རྒྱན་གང་བ་རྡོ་རྗེའི་སྐུ་སྨར་གདུང་བཞུགས་པའི་གདུང་རྟེན་དང་། ཀུན་བཟང་ཉི་ཟླ་དབང་མོའི་གདུང་རྟེན། སྐྱབས་རྗེ་བཟོད་པ་རིན་པོ་ཆེའི་གདུང་རྟེན་བཅས་དང་། ཡང་སྟེང་གཟིམ་ཆུང་ཤར་ནུབ་གཉིས་ལས་ཤར་དུ་གསུང་རྟེན་བཀའ་འགྱུར་དང་། སྐུའི་རྟེན་དུ་སྟོན་པ་གཙོ་འཁོར་བྱིས་པ་ལོ་བརྒྱད་ཙམ་ལི་མ། ཐུགས་རྟེན་དུ་བྱང་ཆུབ་མཆོད་རྟེན་ལི་མ་བཅས་དང་། གཟིམ་ཆུང་ནུབ་དུ་སྙིང་ཐེག་བླ་མ་རྒྱུད་པའི་ཕྱག་དཔེ་ལ་སོགས་པ། བར་དུ་བླ་བྲང་ཕུན་ཚོགས་ཆོས་གླིང་ཞེས་པ་ན་བདུད་རྩི་སྨན་སྒྲུབ་དང་གསོ་རིག་ཉམས་ཞིབ་གནང་ཡུལ་ཡིན་པས། དེའི་ནང་སྐུ་རྒྱུ་འཇིམ་ལས་གྲུབ་པའི་སྨན་བླ་བདེ་གཤེགས་བརྒྱད་དང་གསོ་རིག་རྒྱུད་བཞི་ལ་སོགས་བཞུགས། གཞན་ཡང་དགོན་དེར་མཁས་མང་ཇི་སྙེད་ཅིག་བྱུང་བ་ལས་རྭ་ལོའི་གདུང་རྒྱུད་[page 35] སྐྱབས་རྗེ་བཟོད་པ་རིན་པོ་ཆེ་ཞུ་བ་ནི་སྨན་དཔྱད་ལ་ཤིན་ཏུ་ནས་མཁས་པ་ཞིག་ཡིན། དེའང་ལྷག་བཟང་རྒྱ་མཚོ་ཞེས་པ་དང་བླ་བྲང་བྲག་དམར་གཉིས་རྩྭ་བཟའི་དོན་རྩོད་པ་བྱུང་སྟེ་ལྷག་བཟང་གི་གཡོག་འཁོར་ཀ་ལི་བཤགས་ཏེ་འཆི་ཉེར་ཐུག་པའི་ཚེ་བཟོད་པ་རིན་པོ་ཆེས་《ཐོད་སྦྱོར་མན་ངག་དྲུག་སྦྱོར་》གསར་གཏོད་གནང་བས་བདུན་ཕྲག་གཅིག་ལྷག་སོང་མཚམས་རྨས་སྐྱོན་དྲགས་ཏེ་རྨ་རྗེས་ཙམ་ལས་མེད་པར་གྱུར་ཞེས་དང་། གཞན་ཡང་དགོན་དེའི་བྱང་ངོས་ཀྱི་བྲག་རི་དེ་སེང་གེ་གནམ་ལ་འཕྱོ་འདྲ་བ། རྒྱབ་རི་ཁྱུང་གི་དབྱིབས་ཅན། ཕུར་དཔལ་ལྡན་ལྷ་མོའི་ཞལ་རས་ཀྱི་རང་བྱོན་དོད་པ། དེའི་ཕུར་ཚེ་རིང་རྣམ་དྲུག་ཚང་ལ་དེ་ལས་བབས་པའི་ཆུ་ནི་ཚེ་ཆུ་ཡིན་ཞེས་དེའི་གཤམ་གྱི་མི་རྣམས་ཚེ་རིང་པོར་འཚོ་བ་ཡིན། ཚེ་རིང་པོར་འདུག་པའི་རྒྱུ་མཚན་གཞན་ཞིག་ནི་ཡུལ་དེའི་བགྲེས་སོང་འདས་རྗེས་སྐུ་ཕུང་གཞན་ལ་བསྐྱེལ་ན་གཡང་ཤོར་བ་ཡིན་ཞེས་བཀྲ་རུས་བྲག་ཕུག་ཅེས་ངོ་མཚར་ཅན་གྱི་བྲག་ཕུག་ཁ་ཆུང་ལ་ནང་དུ་ས་ཁྲིའི་རྣམ་པ་ཅན་རིམ་པར་ཡོད་པ་དེའི་སྟེང་དུ་ཕུང་པོ་འཇོག་པ་དང་། དེ་དག་ནམ་ཡང་དཀྱིལ་དཀྲུང་གིས་བཞུགས་པ་ལས་འབུ་དང་གཅན་གཟན་སོགས་ཀྱིས་གནོད་མི་སྲིད། གཞན་ཡང་ཡུལ་དེའི་ཕུར་གནས་དྲན་ཆེན་དྲན་ཆུང་ཞེས་པའི་དབུས་སུ་མའི་པང་དུ་བུ་ཉར་བ་ལྟར་གྱི་མི་རྒན་མཚོ་སྐྱིད་ཅེས་མི་ཚེ་རིང་གི་རྣམ་པ་ཅན་ཞིག་ཡོད། བྲག་ཉི་ཟླ་ཞེས་ཆོས་བཀའ་བསྟན་གཉིས་དང་ཉེ་སྲས་བརྒྱད། ཆོས་ཀྱི་མཐར་དུང་དཀར་གྱིས་ལྕགས་རིའི་རྣམ་པ་ཅན་དོད་པ། ཡང་དགོན་དེའི་མཐའ་འཁོར་དུ་སྟག་སེང་ཁྱུག་གི་རང་བྱོན་དང་། བཟོད་པ་རིན་པོ་ཆེས་སྐུ་རྩེད་ཀྱི་ཚུལ་དུ་ལུག་རྫི་ཞིག་གི་ཡོག་ཤིང་ལ་ཐུགས་སྨོན་མཛད་དེ་འབར་བ་སྤུན་བདུན་གྱི་བླ་ཤིང་ཡོང་བར་ཤོག ཅེས་ཐུགས་སྨོན་གནང་སྟེ་བཏབ་གནང་བ་ལ། ཉིན་བདུན་གྱི་མཚམས་སུ་ཡོག་ཤིང་ལ་ལོ་མ་བཏང་སྟེ་སྐྱེས་པའི་བླ་ཤིང་ད་ལྟའང་མཇལ་རྒྱུ་ཡོད། དགོན་དེའི་གཤམ་དུ་རྡོ་ཕ་བོང་ཆེན་པོ་ཞིག་ཡོད་པ་ལ་དེའི་ཕྱིར་དུས་གསུམ་སངས་རྒྱས་ཀྱི་རང་བྱོན་དང་། ནང་དུ་སྒྲོལ་མ་ཉེར་གཅིག་གི་རང་བྱོན། གསང་བར་མ་དང་མཁའ་འགྲོའི་དཀྱིལ་འཁོར་གྱི་རང་བྱོན། མདུན་རི་བྱང་ཆུབ་ཕུག་པ་ཞེས་པར་བཟོད་པ་རིན་པོ་ཆེར་བྱམས་པ་དང་། སྙིང་རྗེ་། དགའ་བ། བཏང་སྙོམ་བཅས་ཚད་མེད་བཞི་ཅིག་ཅར་དུ་འཁྲུངས་པ་ཡིན་ཞེས་པའི་ཕུག་པ། དེའི་ཤོད་དུ་འོད་གསལ་ཕུག་པ་ཞེས་པར་བླ་མར་སྐུ་གསུམ་གྱི་གཏེར་བཞེས་དགོས་པའི་ལུང་བསྟན་བྱུང་བ་ཞེས་པ། དགོན་པ་རྩེ་རུ་འདུ་ཁང་ཀ་བཞིའི་གཙང་ཁང་ནང་མགོན་ཁང་དང་། གཡང་ཁག་ནང་གནམ་ལྕགས་ཀྱི་དུམ་བུ་ཞེས་པ་དང་། རྟའི་རྭ་ཅོ། ཀུན་བཟང་ཉི་དབང་གི་དབུ་ཐོད་ལ་གུ་རུའི་ཕྱག་རྗེས་ཀྱི་རང་བྱོན་ཉི་ཟེར་ལ་བལྟས་ན་དམར་མདང་རྒྱས་པ། ཙན་དན་ཛ་ལ་ནག་པོ་ཞེས་པའི་ཕུར་པ། ༼འདི་རྒྱལ་རྩེ་རྫོང་དུ་ཡོད་ཅེས་༽དེ་ནས་ཅུང་ཟད་སོང་ན་ཀུན་བཟང་ཉི་ཟླ་དབང་མོ་རྫུས་སྐྱེས་སུ་ཕེབས་སའི་བླ་བྲང་བདེ་ཆེན་གླིང་གི་སྒྲུབ་ཕུག་ལ་སོགས་མཇལ་རྒྱུ་ཡོད། སྔོན་དགོན་དེར་དགེ་འདུན་བརྒྱ་སྐོར་གྱིས་རྙིང་མ་བྱང་གཏེར་ཕྱག་བཞེས་མཛད་པ་དང་། ལོ་ལྟར་བོད་ཟླ་༦ཚེས་༤ལ་བྲག་དམར་དྲུག་པ་ཚེས་བཞི་ཞེས་པའི་དུས་ཆེན་དང་། བོད་ཟླ་༡༠ཚེས་༢༢ནས་འགོ་བཙུགས་ཏེ་བདུན་ཕྲག་གཅིག་རིང་མ་ཎིའི་སྒྲུབ་མཆོད་ཅེས་པ་འཚོགས་སྲོལ་ཡོད་པ་བཅས།

ད་ལྟ་སྔར་གྱི་བཀའ་འགྱུར་ལྷ་ཁང་གི་རྩིག་པའི་སྟེང་ཐོག་བཀའ་པའི་ནང་གུ་རུ་གཙོ་འཁོར་གསུམ་གྱིས་གཙོས་སྔོན་གྱི་རྟེན་གསུམ་གྱི་སྐུ་ཚབ་གསར་བཞེངས་གནང་བ་དང་། རྭ་ལོ་རྟོགས་ལྡན་རྡོ་རྗེའི་ཞབས་རྗེས་སོགས་མཇལ་རྒྱུ་ཡོད།